KOMMISSIONENS SVAR PÅ DEN EUROPÆISKE REVISIONSRETS SÆRBERETNING "ØKONOMISERING: HOLDE OMKOSTNINGERNE TIL TILSKUD TIL EU-FINANSIEREDE LANDDISTRIKTSPROJEKTER UNDER KONTROL" /* COM/2015/031 final */





KOMMISSIONENS SVAR PÅ DEN EUROPÆISKE REVISIONSRETS SÆRBERETNING "ØKONOMISERING: HOLDE OMKOSTNINGERNE TIL TILSKUD TIL EU-FINANSIEREDE LANDDISTRIKTSPROJEKTER UNDER KONTROL" Resumé II. Kommissionen går fuldt og helt ind for økonomisering og effektivisering af udgifterne til udvikling af landdistrikterne, navnlig når der ydes tilskud til investeringsoperationer til private og offentlige støttemodtagere (omkostningernes rimelighed). Med henblik herpå har Kommissionen vedtaget en mere aktiv og koordineret strategi, der i højere grad fokuserer på økonomi. Dette forventes at føre til en bedre økonomisk forvaltning i den næste FFR, hvilket fremgår af svarene nedenfor. III. For at efterprøve, at de afholdte udgifter er i overensstemmelse med reglerne, gennemfører Kommissionen overensstemmelsesrevisioner i medlemsstaterne. Under disse revisioner har Kommissionen blandt andet fundet svagheder for så vidt angår omkostningernes rimelighed. Der er allerede blevet gennemført finansielle korrektioner desangående, og på nuværende tidspunkt foretages en række efterprøvende regnskabsafslutninger, som bør føre til yderligere finansielle korrektioner. IV. Betalingsorganer skal overholde de godkendelseskriterier, der er fastlagt i bilag I til forordning EU (nr.) 907/2014 (programmeringsperioden 2014-2020), inden der foretages betalinger. I henhold til artikel 24, stk. 2, litra d), i Kommissionens forordning (EU) nr. 65/2011 skal medlemsstaterne vurdere, om de anslåede omkostninger er rimelige ved hjælp af et passende evalueringssystem som f.eks. referenceomkostninger, en sammenligning af forskellige tilbud eller en evalueringskomité. Denne bestemmelse gælder fortsat for perioden 2014-2020. V. Oprindeligt blev bestemmelserne vedrørende vurderingen af omkostningernes rimelighed betragtet som værende indlysende[1]. Da den tidligere lovgivning blev omarbejdet i foråret 2010[2], var Kommissionen ikke blevet underrettet om større vanskeligheder desangående. I løbet af processen for godkendelse af omarbejdningen blev kun ét spørgsmål (om hvorvidt maksimale omkostninger var en passende metode) fremsat og besvaret. VI. Svar til VI (a)-(d) Under dens egne revisioner har Kommissionen identificeret svagheder, der minder om dem, Retten har påpeget, og der er blevet foretaget finansielle korrektioner for at dække risikoen for fonden. Der foretages fortsat en række efterprøvende regnskabsafslutninger, som forventes at føre til yderligere finansielle korrektioner. De handlingsplaner, medlemsstaterne har udarbejdet med henblik på at nedbringe fejlforekomster i gennemførelsen af foranstaltninger til udvikling af landdistrikterne, indeholder bedre metoder til vurdering af omkostningernes rimelighed. For så vidt angår programmeringsperioden 2014-2020 bør den øgede anvendelse af standardomkostninger nedbringe risikoen for fejl i denne forbindelse. VIII. Det europæiske netværk for landdistriktsudvikling vil formidle god praksis gennem målrettede seminarer og websider. IX. Kommissionen accepterer Rettens anbefaling om, at medlemsstaterne bør have et effektivt og velfungerende kontrolsystem på plads på forhånd. Kommissionen opfordrer medlemsstaterne til at anvende den tjekliste og de kriterier, Retten har udarbejdet, og som kan findes i bilag I. Kommissionen vil desuden senest i januar 2015 yde vejledning om kontrol og sanktioner i forbindelse med udvikling af landdistrikterne, herunder et særligt afsnit om omkostningernes rimelighed og den tjekliste til forvaltningsmyndigheder, som er vedlagt særberetningen. Desuden vil faglig uddannelse og udveksling af erfaring være en del af aktiviteterne i det europæiske netværk for landdistriktsudvikling (ENRD) i perioden 2014-2020. Indledning 3. Som Retten bemærker, gennemfører Kommissionen overensstemmelsesrevisioner i medlemsstaterne for at efterprøve, at de afholdte udgifter er i overensstemmelse med reglerne. Under disse revisioner har Kommissionen desuden fundet svagheder, for så vidt angår omkostningernes rimelighed. Der er allerede blevet gennemført finansielle korrektioner desangående (f.eks. 19 mio. EUR til Bulgarien), og på nuværende tidspunkt foretages en række efterprøvende regnskabsafslutninger, som bør føre til yderligere finansielle korrektioner. Den 19. december 2013 vedtog Kommissionen retningslinjer for fastsættelse af finansielle korrektioner, som Kommissionen skal foretage af udgifter, der finansieres af Unionen ved delt forvaltning, som følge af manglende overholdelse af reglerne om offentlige kontrakter. I henhold til disse retningslinjer skal manglende overholdelse af reglerne om offentlige indkøb vurderes på grundlag af proportionalitetsprincippet. 4. Kommissionen er enig i, at der kan opnås yderligere besparelser, og vil tage hensyn til Rettens bemærkninger. 5. Med hensyn til programmeringsperioden 2014-2020 vil muligheden for at anvende standardomkostninger blive udbredt, og der vil blive tilskyndet til, at de anvendes. Dette bør mindske risikoen for fonden og nedbringe medlemsstaternes administrative byrde. 15. I løbet af sine egne revisioner vurderer Kommissionen altid omkostningernes rimelighed for investeringsforanstaltninger samt overholdelsen af reglerne for offentlige indkøb. Næsten alle revisioner, som Kommissionen har gennemført, identificerer svagheder vedrørende omkostningernes rimelighed. Medlemsstaterne bør tage hånd om disse svagheder, som efterfølgende revisioner følger op på. GD AGRI's system- og risikobaserede revisionsstrategi tager højde for resultaterne af tidligere revisioner fra GD AGRI, Den Europæiske Revisionsret, OLAF og fra de nationale certificeringsorganer for at identificere de mest risikobehæftede områder, som kommende revisioner skal have fokus på. Desuden vil revisionsstrategien for perioden 2014-2020 sikre en bedre dækning af de samlede udgifter, og de mest risikobehæftede områder vil fortsat være dækket af intensive revisioner. Handlingsplanerne for "fejlforekomster" omfatter forebyggende og korrigerende foranstaltninger, der skal tage hånd om svagheder i forbindelse med omkostningernes rimelighed, hvis sådanne svagheder er blevet identificeret i Kommissionens eller Revisionsrettens revisioner. I henhold til den nye forordning (EU) nr. 1306/2013 om den fælles landbrugspolitik kan Kommissionen nedsætte eller suspendere mellemliggende betalinger til medlemsstaterne, hvis kontrolsystemerne ikke fungerer, eller hvis der ikke er blevet gennemført afhjælpende foranstaltninger. Et hurtigt redskab kan være en eventuel afbrydelse af mellemliggende betalinger, såfremt der er tvivl om lovligheden og den formelle rigtighed af betalingerne. I betragtning af ovenstående er Kommissionen overbevist om, at manglerne vil blive opdaget tidligere, og at dette vil føre til en bedre begrænsning af risiciene samt en hurtigere iværksættelse af de nødvendige korrigerende foranstaltninger. 21. ELFUL gennemføres ved delt forvaltning. Kommissionen gennemfører budgettet, og opgaver i forbindelse med gennemførelsen deles med medlemsstaterne. Sidstnævnte skal træffe de nødvendige foranstaltninger for at sikre, at foranstaltningerne er korrekt finansierede og i overensstemmelse med EU's regler. GD AGRI opfylder fuldt ud sine forpligtelser, mens påvisning og korrektion af fejl først og fremmest påhviler medlemsstaterne. For at efterprøve, at de afholdte udgifter er i overensstemmelse med reglerne, gennemfører Kommissionen overensstemmelsesrevisioner i medlemsstaterne. Disse overensstemmelsesrevisioner kan føre til finansielle korrektioner samt en liste med anbefalinger til, hvordan forvaltnings- og kontrolsystemet kan forbedres. Hvis medlemsstaterne ikke gennemfører de foreslåede foranstaltninger, risikerer de at få suspenderet betalinger samt finansielle korrektioner. 22. Desuden har Kommissionen nu også ret til at suspendere betalinger under visse omstændigheder, f.eks. hvis der er alvorlige mangler i forvaltnings- og kontrolsystemernes funktionsmåde, og den pågældende medlemsstat ikke har truffet de nødvendige foranstaltninger for at udbedre situationen. 24. Fælles svar til punkt 24-28: Der er allerede blevet gennemført finansielle korrektioner desangående, og på nuværende tidspunkt foretages en række efterprøvende regnskabsafslutninger, som bør føre til yderligere finansielle korrektioner. I stort set ingen af de revisioner, Kommissionen har gennemført, kan omkostningernes rimelighed betragtes som fuldt ud tilfredsstillende. I de tilfælde, hvor der blev identificeret svagheder, blev der ud over de finansielle konsekvenser udstedt henstillinger. I nogle tilfælde førte dette til korrigerende foranstaltninger. I sin årsberetning for 2013 bemærkede Revisionsretten, at medlemsstaterne har tilstrækkelig mange oplysninger til at opdage og korrigere de fleste fejl, der er påvist inden for udvikling af landdistrikterne. For så vidt angår investeringsforanstaltninger, bemærkede Revisionsretten, at medlemsstaterne kunne have opdaget og korrigeret alle kvantificerbare fejl i de reviderede transaktioner[3]. Det bør bemærkes, at Kommissionen, gennem bilagskontroller eller overensstemmelsesrevisioner, eller det attesterende organ følger op på de svagheder, Retten har påvist i sine revisioner i forbindelse med årsberetningerne. 29. Som Retten bemærker i punkt 33, blev der efter analysen arrangeret fire seminarer med medlemsstaternes myndigheder. I løbet af seminarerne drøftedes problemstillinger i forhold til omkostningernes rimelighed og offentlige indkøb, og god praksis blev udvekslet. Medlemsstaterne iværksætter desuden handlingsplaner for fejlforekomster, som i visse tilfælde omfatter foranstaltninger, der skal forbedre vurderingen af omkostningernes rimelighed. For så vidt angår offentlige indkøb, er medlemsstaterne allerede blevet forelagt et vejledende dokument om de mest hyppige uregelmæssigheder i forbindelse med forvaltningen af ESI-fonde (det fjerde seminar om fejlforekomster, okt. 2014). 30. Med henblik på den nye programmeringsperiode 2014-2020 har Kommissionen foreslået forenklede omkostningsmuligheder (fast finansiering, standardsatser for enhedsomkostninger og engangsbetalinger) som et effektivt middel til at sikre omkostningernes rimelighed. Forordning (EU) nr. 1303/2013 giver de europæiske struktur- og investeringsfonde mulighed for at beregne støtteberettigede udgifter til tilskud og tilbagebetalingspligtig bistand på grundlag af faktiske omkostninger, men også på grundlag af finansiering efter fast takst, standardsatser for enhedsomkostninger og faste beløb. Kommissionen har udformet en vejledning om forenklede omkostningsmuligheder med henblik på at yde teknisk vejledning om de tre typer forenklede omkostninger og udveksle bedste praksis for at tilskynde medlemsstaterne til at anvende forenklede omkostninger. Det er imidlertid op til medlemsstaterne at beslutte, om de vil anvende de forenklede omkostningsmuligheder. Under et seminar om fejlforekomster i oktober 2014 blev forvaltningsmyndigheder og betalingsorganer fra alle medlemsstater vejledt i, hvordan uregelmæssigheder i forbindelse med offentlige indkøbsprocedurer undgås. Endelig vil der inden udgangen af 2014 foreligge en vejledning om kontrol og sanktioner i forbindelse med udvikling af landdistrikterne. Derudover vedtog Kommissionen den 19. december 2013 retningslinjer for fastsættelse af finansielle korrektioner, som Kommissionen skal foretage af udgifter, der finansieres af Unionen ved delt forvaltning, som følge af manglende overholdelse af reglerne om offentlige kontrakter. For så vidt angår vurderingen af de nuværende kontrolsystemer, har Kommissionen konstateret, at velkonstruerede kontrolsystemer ikke altid gennemføres hensigtsmæssigt i praksis. 32. Handlingsplanerne blev indført efter Revisionsrettens bemærkninger i årsberetningen for 2011. Det har været en omfattende opgave for medlemsstaterne. Kommissionen har udformet skræddersyede redskaber, der skal forbedre kvaliteten af handlingsplanerne, således at de tager hånd om de grundlæggende årsager til fejl. Disse årsager omfatter udformningen af retningslinjer for områder såsom forenklede omkostninger, offentlige indkøb, verificerbarheden og kontrollerbarheden af de foranstaltninger, der skal indgå i planer for udvikling af landdistrikterne, samt tilrettelæggelse af særlige strategier til bekæmpelse af svig. I den seneste ajourføring af handlingsplanerne (september 2014) skulle medlemsstater tage højde for Rettens og Kommissionens revisionsresultater i et langt større omfang. Således vedrørte 46 % af de foranstaltninger, medlemsstaterne fremlagde, konkrete revisionsresultater, hvoraf 50 % stammede fra Rettens beretninger. Det bør bemærkes, at Kommissionens beføjelser er blevet styrket gennem forordning (EU) nr. 1306/2013 om den fælles landbrugspolitik. I henhold til artikel 41, stk. 2, kan de mellemliggende betalinger til en medlemsstat nedsættes eller suspenderes, hvis nøglekomponenter i det pågældende nationale kontrolsystem ikke fungerer, eller hvis de nødvendige afhjælpende foranstaltninger ikke er blevet gennemført. I henhold til artikel 36, stk. 7, kan en mellemliggende betalingsanmodning afbrydes som en yderligere hurtig foranstaltning, hvis der er tvivl om betalingernes lovlighed og formelle rigtighed. For at undgå finansielle korrektioner skal hvert betalingsorgan, som har været genstand for forbehold i GD AGRI's årlige aktivitetsrapport, handle hurtigt. 33. Desuden afholder Kommissionen seminarer om bekæmpelse af svig for medlemsstaternes (og kandidatlandenes) betalingsorganer. Seminarerne har til formål at udveksle oplysninger om områder med høj risiko for svig og om, hvordan svig opdages og forebygges. Ved udgangen af 2014 vil følgende medlemsstater have deltaget i disse seminarer: Østrig, Belgien (Flandern), Cypern, Tjekkiet, Danmark, Estland, Finland, Frankrig, Tyskland, Grækenland, Irland, Letland, Nederlandene, Polen, Portugal, Rumænien, Slovakiet, Slovenien, Spanien og Sverige. Seminarer i de øvrige medlemsstater er under forberedelse. 34. For de fleste investeringsforanstaltninger inden for udvikling af landdistrikter i perioden 2007-2013 var der intet specifikt retsgrundlag for anvendelsen af forenklede omkostningsmuligheder. Forordning (EU) nr. 1303/2013 (artikel 67 og 68) giver mulighed for, at alle europæiske struktur- og investeringsfonde kan anvende disse muligheder, og det forventes derfor, at en større del af udgifterne vil være baseret på forenklede omkostningsmuligheder i den nye programmeringsperiode takket være de udvidede retningslinjer fra Kommissionen. I sidste ende er det naturligvis op til medlemsstaterne at beslutte, om de vil gøre brug af de forenklede omkostningsmuligheder. 35. Handlingsplanerne har fokus på opdagelse og korrektion af de primære kilder til uregelmæssigheder i udgifterne, herunder svagheder i forbindelse med vurderingen af omkostningernes rimelighed. Arbejdsdokumentet fra Kommissionens tjenestegrene, der blev offentliggjort i juni 2013[4], identificerede utilstrækkelige vurderinger af omkostningernes rimelighed som en af de primære årsager til fejlene (grundlæggende årsag nr. 10). Medlemsstaterne har siden da løbende identificeret mangler på dette område og har iværksat forebyggende og korrigerende foranstaltninger. 42. Se svaret til punkt 34. Svar til punkt 44-49: De overvågnings- og evalueringssystemer, medlemsstater har etableret i henhold til bilag IV til gennemførelsesforordning (EU) nr. 808/2014 (gennemførelsesforordningen med henblik på politikken om udvikling af landdistrikterne), kan være nyttige redskaber til at vurdere omkostningernes rimelighed set i lyset af output, resultater og de opnåede og/eller planlagte virkninger. Kommissionen vil anbefale medlemsstaterne at forbedre vurderingen af omkostningseffektiviteten af enkeltstående projekter og operationer. 52. GD AGRI afholder særlige workshops om strategier til bekæmpelse af svig i næsten alle medlemsstater. Se svaret til punkt 33 for flere oplysninger. 54. God praksis på dette område vil blive udvekslet gennem det europæiske netværk for landdistriktsudvikling (ENRD) i perioden 2014-2020. 61. Der kan anvendes forskellige metoder til at fastlægge forenklede omkostningsmuligheder, jf. artikel 67, stk. 5, i forordning (EU) nr. 1303/2013. I henhold til artikel 62, stk. 2, i forordning (EU) nr. 1305/2013 skal forvaltningsmyndighederne lade en erklæring, der bekræfter, at beregningerne er korrekte og nøjagtige, indgå i programmet for udvikling af landdistrikterne. Denne erklæring skal udarbejdes af et funktionelt uafhængigt organ. 62. I henhold til den gældende lovgivning kan Kommissionen ikke pålægge medlemsstaterne at gennemføre regelmæssige ajourføringer af den metode, forvaltningsmyndighederne anvender til de forenklede omkostningsmuligheder, jf. artikel 67 i forordning (EU) nr. 1303/2013. Dog opfordrer Kommissionen til, at det anvendte system afspejler udviklingen i markedspriserne med tiden. Boks 7 – Standardiserede enhedsomkostninger baseret på teoretiske beregninger kan overdrive de tilgængelige markedspriser, hvilket kan føre til overbetaling Med henblik på den kommende periode 2014-2020 bør et sådant system være baseret på en rimelig, retfærdig og kontrollerbar beregning, der bl.a. tager højde for statistiske data, historiske data eller sædvanlig praksis for omkostningsberegning. Særligt vedrørende investeringsforanstaltningerne: Kommissionen vil opfordre medlemsstaterne til løbende at ajourføre metoderne til de forenklede omkostningsmuligheder, således at de følger markedsudviklingen med tiden. 71. Kommissionen opfordrer til, at det anvendte system afspejler udviklingen i markedspriserne. Kommissionens fælles svar på punkt 78 og 79 Der kan være omstændigheder, hvor det kan retfærdiggøres at bruge en leverandør, der medfører større omkostninger, hvilket Retten beskriver i punkt 47-52, men Kommissionen er enig i, at manipulering ikke kan accepteres. 80. De ekstreme tilfælde er navnlig tilfælde, som ofte optræder i OLAF's undersøgelser. 81. Gennemførelsen af Kommissionens delegerede forordning (EU) nr. 907/2014 vil bidrage til at forebygge og opdage svig. Bilag 1 til denne forordning bestemmer, at betalingsorganet skal sikre, at personaleuddannelse omfatter opmærksomhed omkring svig. I henhold til den nye forordning (EU) nr. 1306/2013, Kommissionens delegerede forordning (EU) nr. 907/2014 og Kommissionens gennemførelsesforordning (EU) nr. 908/2014 er medlemsstaterne forpligtede til at håndtere svig som en risiko for fondene. Dette behandles desuden særskilt i seminarerne om bekæmpelse af svig (jf. svaret på punkt 33). 86. God praksis på dette område vil blive udvekslet gennem det europæiske netværk for landdistriktsudvikling (ENRD) i perioden 2014-2020. 90. Artikel 48, stk. 3, i Kommissionens gennemførelsesforordning (EU) nr. 809/2014 forpligter medlemsstaterne til at kontrollere den afsluttede operation sammenholdt med den operation, som der er indgivet ansøgning om støtte for og tildelt støtte til. Denne bestemmelse bør gøre det muligt for medlemsstaterne at opdage tilfælde, hvor det endelige output ikke er det samme som det, støttemodtageren oprindeligt forpligtede sig til. 103. Oprindelig blev bestemmelserne vedrørende vurderingen af omkostningernes rimelighed betragtet som værende indlysende[5]. Da de tidligere regler blev omarbejdet i foråret 2010[6], var Kommissionen ikke blevet underrettet om større vanskeligheder desangående. I løbet af processen for godkendelse af omarbejdningen blev kun ét spørgsmål (om hvorvidt maksimale omkostninger var en passende metode) fremsat og besvaret. Kommissionen har i mellemtiden udformet en vejledning om forenklede omkostningsmuligheder med henblik på at yde teknisk vejledning om de tre typer forenklede omkostninger og udveksle bedste praksis for at tilskynde medlemsstaterne til at anvende forenklede omkostninger. Det er imidlertid op til medlemsstaterne at beslutte, om de vil anvende de forenklede omkostningsmuligheder. Under et seminar om fejlforekomster i oktober 2014 blev forvaltningsmyndigheder og betalingsorganer fra alle medlemsstater vejledt i, hvordan uregelmæssigheder i forbindelse med offentlige indkøbsprocedurer undgås. Endelig vil der inden udgangen af 2014 foreligge en vejledning om kontrol og sanktioner i forbindelse med udvikling af landdistrikterne. Derudover vedtog Kommissionen den 19. december 2013 retningslinjer for fastsættelse af finansielle korrektioner, som Kommissionen skal foretage af udgifter, der finansieres af Unionen ved delt forvaltning, som følge af manglende overholdelse af reglerne om offentlige kontrakter. Med henblik på programmeringsperioden 2014-2020 har Kommissionen foreslået forenklede omkostningsmuligheder (fast finansiering, standardsatser for enhedsomkostninger og engangsbetalinger) som et effektivt middel til at sikre omkostningernes rimelighed. Forordning (EU) nr. 1303/2013 giver de europæiske struktur- og investeringsfonde mulighed for at beregne støtteberettigede udgifter til tilskud og tilbagebetalingspligtig bistand på grundlag af faktiske omkostninger, men også på grundlag af finansiering efter fast takst, standardsatser for enhedsomkostninger og faste beløb. For så vidt angår vurderingen af de nuværende kontrolsystemer har Kommissionen konstateret, at velkonstruerede kontrolsystemer ikke altid gennemføres hensigtsmæssigt i praksis. 110. Kommissionen accepterer denne anbefaling. Medlemsstaterne bør på forhånd sikre, at de har etableret effektive kontrolsystemer. Kommissionen vil opfordre medlemsstaterne til at anvende den tjekliste og de kriterier, Retten har udarbejdet, som kan findes i bilag I. Kommissionen vil desuden senest i januar 2015 yde vejledning om kontrol og sanktioner i forbindelse med udvikling af landdistrikterne, herunder et særligt afsnit om omkostningernes rimelighed og den tjekliste til forvaltningsmyndigheder, som er vedlagt særberetningen. Desuden vil faglig uddannelse og udveksling af erfaring være en del af aktiviteterne i det europæiske netværk for landdistriktsudvikling (ENRD) i perioden 2014-2020. 111. Kommissionen accepterer denne anbefaling og vil følge op på de iværksatte foranstaltninger med medlemsstaterne. For så vidt angår indtjeningsrisici, vil Kommissionen opfordre medlemsstaterne til at udveksle erfaringer og god praksis gennem regelmæssige møder. I forhold til overensstemmelsesrisikoen vedtog GD AGRI i marts 2014 en ny flerårig revisionsstrategi for perioden 2014-2020. Denne revisionsstrategi er fortsat risikobaseret, men for at opnå en optimal revisionsdækning omfatter den nu et treårigt rullende revisionsprogram, der træder i kraft i juli 2014. Programmet støttes af en central risikoanalyse og vil blive ajourført årligt. Finansielle korrektioner, som udspringer af disse revisioner, er baseret på påviste svagheder i gennemførelsen af kontrolsystemerne samt på en vurdering af den finansielle risiko, disse svagheder medfører for EU's budget. På grundlag af sine revisioner kan Kommissionen desuden identificere de faktiske kilder og årsager til de påviste fejl og anmode medlemsstaterne om at udforme specifikke og målrettede afhjælpende foranstaltninger. [1] Artikel 24, stk. 2, litra d), i forordning (EU) nr. 65/2011. [2] Forordning (EF) nr. 1975/2006. [3] Revisionsrettens årsberetning for 2013, punkt 4.8. [4] Arbejdsdokumentet fra Kommissionens tjenestegrene om vurdering af de grundlæggende årsager til fejl samt korrigerende og præventive foranstaltninger i politikken om udvikling af landdistrikter (SWD(2013) 244 final). [5] Artikel 24, stk. 2, litra d), i forordning (EU) nr. 65/2011. [6] Forordning (EF) nr. 1975/2006.